Christus et mulier in adulterio deprehensa (Breugelius)
Christus et mulier in adulterio deprehensa est tabula a Petro Breugelio seniore anno 1565 picta, hodie apud Institutum Courtauld Londinii servata. Historia seu pericope adulterae depingitur quae ad initium capitis VIII evangelii secundum Ioannem in aliquibus libris legenda est. Praeceptum Iesu in proverbium iam conversum ipse in hac imagine Batave digito scribere incipit, "Die sonder sonde is, die [werp den eersten steen]." Impressum huius imaginis Paulus Perret exaravit et Antverpiae anno 1579 apud Petrum de Iode divulgavit. Idem praeceptum Latine subscribitur, videlicet: "Qui sine peccato est vestrum primus in illam lapidem mittat." Post patrem Petrus Breugelius iunior tabulam eiusdem historiae pinxit, quae hodie apud Museum Artium Philadelphiae servatur.